Draadkarman bou droom-matriekafskeidmotorCharné Strauss en Marco Louw by die matriekafskeidmotor wat Seun gebou het. Foto: Verskaf Geslagte Suid-Afrikaanse kinders het grootgeword met draadkarre. En so is dit vandag nog. Maar as jy ŉ draadkar met houding soek, is dit Seun Diphoko se handewerk wat jy op jou werf wil hê. Die 40-jarige Seun, soos hy in dié omtes bekend is, is ŉ meesterdraadkarbouer. In ŉ agterplaas in Phahameng in Theunissen in die Vrystaat bou Diphoko vir jou jou droomkar. Hilux. Polisiebakkie. Bus. John Deere. Geen twee modelle is dieselfde nie en ŉ voertuig hoef net op die pad verby te blits, of dis vasgevang in Diphoko se geheue en later bou hy dit perfek na. Hy is só behendig dat hy pas vir die 18-jarige Charné Strauss haar droom-matriekafskeidmotor help bou het. Charné, ŉ matriekleerling aan Potchefstroom Gimnasium in Noordwes, het vroeër vanjaar ŉ berig van joernalis Charles Smith oor Diphoko se draadkarre gelees en geweet hy is die man wat haar droomkar gaan help bou. Die matriekafskeidmotor wat Seun gebou het. Foto: Verskaf “Ek het iets gesoek wat niemand anders sou hê nie en dit is presies wat ek gekry het,” het sy gesê. Hulle moes eers ŉ motor vind waarvan die onderstel die gewig van die draad sou kon dra, en het uiteindelik op ŉ ou Lotus 7 besluit. Die bak was ook skaars by Diphoko se huis afgelewer, of hy was reg om sy planne daarmee te begin uitvoer. Vir ŉ maand lank het die Strausse elke Sondag van Potchefstroom na Theunissen gery om die vordering dop te hou. Sy sê haar lewensgrootte draadkar het uiteindelik gevoel soos ŉ sprokiesverhaal wat waar geword het. Charné Strauss en Marco Louw in die matriekafskeidmotor wat Seun gebou het. Foto: Verskaf Charné se ma, Geraldine, sê Diphoko het ongelooflike detail in die draadbakwerk ingebou. Van Charné se naam in die neusrooster tot die afwerkings wat hy op draadlasplekke gedoen het. Maar vir haar was die beste deel van die ervaring die twee uiteenlopende gesinne wat mekaar onder ander omstandighede eintlik nooit sou leer ken nie. Charné se matriekafskeidmetgesel, Marco Louw, moes uiteindelik agter die motor se stuur inskuif – dit was dalk haar droommotor, maar dít gekombineer met haar droomrok het vir ŉ effense logistieke nagmerrie gesorg. Die bestuurder gly amper onder die enjin in, en Charné, uitgevat in haar swierige tabberd met sy lae en lae materiaal, sou maar sukkel om behoorlik te bestuur. Seun Diphoko met van sy skeppings. Foro: Charles Smith Geraldine Strauss sê Diphoko se huis val uitmekaar, maar hy maak eerder geld bymekaar om te verseker sy kinders kry behoorlike geleerdheid. Die Strausse het dus onderneem om in ŉ trust hiervoor te help bydra. ŉ Weldoener het vantevore al ŉ sweismasjien vir Diphoko geskenk om sy onderneming ŉ hupstoot te gee, maar dit was aanvanklik Volksblad-joernalis Charles Smith wat Diphoko op die pad na kleinsakeglorie help sit het. Smith het Diphoko in Januarie vanjaar vir die eerste keer ontmoet en berig oor sy verstommende handewerk. Minder as ŉ jaar later het Diphoko se inkomste vervyfdubbel, sy kinders is versorg en hy kry die kans om sy werk op plekke soos die Bloem-skou en die Vrystaatse Kunstefees uit te stal en te verkoop. Charné Strauss en Marco Louw by die matriekafskeidmotor wat Seun gebou het. Foto: Verskaf Smith, wat self op ŉ plaas grootgeword het en destyds sy eie draadkarre geprakseer het, het groot respek vir Diphoko se unieke werk, en is deesdae ŉ amperse agent en beskermheer vir Diphoko. Smith sê ten spyte van die provinsiale regering se onvermoë om kleinsakemanne soos Diphoko behoorlik te steun, bou hy vir hom en sy gesin ŉ beter toekoms met sy handewerk. Hy staan nooit bakhand nie. “Ek het besluit ŉ ou soos daai kort ŉ geleentheid. Die suksesstorie is dat hy met sy hande ŉ lewe vir sy kinders maak. Dís wat mense aangegryp het. Hy gaan vooruit en mense steun hom. Dit wys jou mense waardeer oorspronklike Suid-Afrikaanse kuns. Want dis nie ŉ draadkar nie, dis kuns,” het Smith gesê. “Dit maak my trots. Dis ŉ wenstorie vir die Vrystaat en vir Suid-Afrika.” Diphoko sê mense steun hom toenemend en hy kan al hoe beter vir sy gesin sorg. Sy draadkarre kos gewoonlik enigiets van R300 en meer en Diphoko neem bestellings wat hy dan landwyd na kopers koerier.